Dustria kurulo

La Dustria kurulo (Rhinoptilus africanus) estas birdo kiu apartenas al la familio de glareoloj kaj kuruloj nome Glareoledoj. Ĝi troviĝas en Afriko.

Aspekto
La krono estas pala kaj strieca per brun/nigraj plumoj. Mallarĝa nigra strio etendiĝas de la bazo de la beko, tra la okulo ĝis la nuko. La vangoj, mentono, gorĝo kaj kolo estas sablokolor/blankecaj makulecaj je malhelbruna. La plumoj de la dorso kaj flugilkovriloj estas sablobrunaj kun malhelaj centroj kaj larĝaj bordoj blank/sablokoloraj. La mallonga beko estas nigreca, la okuloj estas malhelbrunaj kaj la kruroj kaj piedoj estas palgrizaj.

La ordinara nomo rilatas al du evidentaj nigraj strioj kiuj trairas la bruston. La ventro estas blanka.

Distribuado kaj habitato
La dustria kurulo troviĝas en Etiopio, Somalio, Sudafriko kaj Tanzanio. Ĝi estas tiom amplekse disvastigita ke apenaŭ suferas riskon iĝi endanĝerita aŭ formortinta. Ĝi vivas kaj reproduktiĝas en ebenaj, ŝtonaj aŭ gruzaj, duondezertaj terenoj kun firma, sabla grundo kaj tufaj herboj aŭ dornarbustaro.

Subspecioj
Estas ok subspecio de Rhinoptilus africanus:

R. a. raffertyi, (Mearns, 1915): Eritreo, orienta Etiopio kaj Ĝibutio
R. a. hartingi, (Sharpe, 1893): sudorienta Etiopio, Somalio
R. a. gracilis, (Fischer & Reichenow, 1884): Kenjo kaj Tanzanio
R a. bisignatus, (Hartlaub, 1865): sudokcidenta Angolo
R. a. erlangeri, (Niethammer & Wolters, 1966): nordokcidenta Namibio
R. a. traylori, (Irwin, 1963): nordorienta Bocvano
R. a. africanus, (Temminck, 1807): orienta Namibio, centra kaj sudorienta Bocvano kaj norda Sudafriko
R. a. granti, (Sclater, 1921): okcidenta Sudafriko

Referencoj

 Eksteraj ligiloj 
Foto ĉe ADW
 Dustria kurulo - Speciteksto en The Atlas of Southern African Birds.

Kategorio:Glareoledoj
Kategorio:Birdoj de Afriko